Агенцијата за заштита на правото на слободен пристап до информациите од јавен карактер, врз основа на член 109 став 10, 12 и 13 од Законот за општата управна постапка („Службен весник на Република Македонија“ бр. 124/15), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од В. П. од Скопје, поднесена против Општина Карпош, по предметот Барање за пристап до информации од јавен карактер, на ден 26.08.2026 година, го донесе следното : 

Р Е Ш Е Н И Е

1. Жалбата изјавена од В. П. од Скопје, поднесена против Општина Карпош, заведена во Агенцијата под бр.08-172 на 07.08.2026 година, по предметот Барање за пристап до информации од јавен карактер,СЕ УВАЖУВА. 
1. СЕ ЗАДОЛЖУВА Имателот на информации да му ги достави бараните информации на Барателот во целост, на начин и во форма наведени во Барањето.
2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

В. П., како што е наведено во Жалбата на 13.05.2026 година по електронски пат поднел Барање за пристап до информации од јавен карактер до Општина Карпош, со кое побарал по е-маил да му се достави „скенириани документи“ од  следните информации:
„1. Дали Македонската спортска стрелачка федерација согласно член 4 став 2 од „Одлука за давање на времено користење без надоместок дел од недвижна ствар, сопственост на Општина Карпош“ број 09-8489/12 од 02.12.2024 година, како и согласно член 6 од „Договорот за давање времено користење без надоместок на подрумските простории – спортско стрелаштво во спортската сала „Наум Наумовски Борче“, дел од недвижна ствар, сопственост на Општина Карпош на Македонската Спортска Стрелачка Федерација (скратено МССФ) здружение настаната со здружување на стрелачки клубови од републиката„ (склучен на 23.12.2024 година), за подрумските простории кои ги користи од спортската сала „Наум Наумовски Борче“, направила монтажа на контролно броило за електрична енергија и водомерно броило за потребите на спортското стрелаштво, со цел одвојување на сметките за електрина енергија и вода?
2. На кој датум и со кој деловоден број на Општина Карпош е заведен во архивата на општина Карпош – „Договорот за давање времено користење без надоместок на подрумските простории...дел од недвижна ствар, сопственост на Општина Карпош на Македонската Спортска Стрелачка Федерација (скратено МССФ) здружение настанато со здружување на стрелачки клубови од републиката“ склучен на 23.12.2024 година, помеѓу Општина Карпош и Македонската спортска стрелачка федерација и доколку договорот е заведен со деловоден број од Општина Карпош, Ве молам како прилог кон Вашиот одговор да ми испратите скениран примерок од таков договор од кој може да се утврди, дека договорот е заведен во деловодната евиденција на Општина Карпош?
3. Дали за „Договорот за давање времено користење без надоместок на подрумските простории ...“ склучен на 23.12.2024 година....е направена потврда на приватна исправа-солемнизација пред надлежен нотар...Ве молам како прилог кон Вашиот одговор да ми испратите скениран примерок од таков документ од нотар, од кој може да се утврди на кој датум и кај кој нотар е направена потврда на приватна исправа-солемнизација на договорот?
4. Колку изнесуваат вкупните трошоци за струја за спортската сала Наум Наумовски Борче за целата 2025 година, кои веќе ги надмирала или треба да ги надмири, самата спортска сала „Наум Наумовски Борче“ или Општина Карпош доколку ги плаќа овие сметки за салата?“
Имателот на информации на 01.06.2026 година до Барателот на информации му доставил емаил, на кој е наведено: „Ви ги препраќам одговорите, добиен од Одделението за култура и спорт и Сектор за финансии, на Вашето барање за слободен пристап до информации од јавен карактер поднесено до Општина Карпош на 13.05.2026 год.“. Во прилог ги достави е-меиловите од меѓусекторската комуникација во врска со предметното Барање, во кои е наведено: „Во врска со барањето за информации од јавен карактер, конкретно за Стрелачка федерација, проверено е и констатирано дека корисникот има инсталирано контролни броила за електрична енергија. И истата ќе му се фактурира“, и „Трошоците за струја за спортската сала Наум Наумовски Борче за цела 2025 година изнесуваат 84.123,00 денари. Трошоците за вода за спортската сала Наум Наумовски Борче за цела 2025 година изнесуваат 216.623 денари“.
Незадоволен од гореневедените емаилови на Имателот, Барателот на информации во законски предвидениот рок, по што Барателот на информации достави Жалба до Агенцијата, заведена под бр.08-172 на 09.06.2026 година.
Агенцијата, преку е-маил заведен под бр.08-172 од 10.06.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации на 16.06.2026 година до Агенцијата преку електронска пошта достави е-маил со произнесување по жалбата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата и донесе Решение бр.08-172 од 02.07.2026 година со кое истата ЈА УВАЖИ, и предметот го врати на повторно постапување пред првостепениот орган, со укажувања за натамошно правилно постапување по предметното барање.
Имателот на информации наместо до Агенцијата да достави Известување по спроведено Решение на Агенцијата, достави допис до Агенцијата бр.12-5788/3 од 18.06.2026 година насловен до Барателот на информации, заведен во Агенцијата под бр.08-172 на 09.07.2026 година, во кој е наведено: „...ви испраќаме копија од „Договорот за давање времено користење без надоместок на подрумските простории – спортско стрелаштво во спортската сала „Наум Наумовски Борче“, дел од недвижна ствар сопственост на Општина Карпош на Македонската Спортска стрелачка Федерација (скратено МССФ) здружени настанато со здружување на стрелачки клубови од републиката „ кој не е солемнизиран и одговор од Секторот за финансиски прашања при Општина Карпош поврзани со точките 4 и 5 од Вашето барање за слободен пристап...“. Во прилог на дописот го достави Решението на Имателот на информации бр.12-5788/2 од 18.06.2026 година со кое се уважува Барањето на Барателот согласно член 21 од Законот за слободен пристап до информации од јавен карактер, без притоа да ги достави побараните информации, односно да образложи за истото.
Барателот на информации на 07.08.2026 година до Агенцијата поднесе Жалба, заведена во Агенцијата под бр.08-172. Во Жалбата е наведено: „По добивањето на Решението на Општина Карпош бр.12-5788/3 од 18.06.2026 година и одговор на барање за слободен пристап...и врз основа на член 24 став 3 од Законот за слободен пристап на информации од јавен карактер ... до Општина Карпош доставив Барање за дополнителни информации од јавен карактер, заведено во деловодна евиденција на Општина Карпош под број 5788/4 од 13.07.2026 година (види прилог број 12), со кое побарав од имателот на информациите – Општина Карпош, да ми ги достави следните дополнителни инфрмации:
1. За колку точно инсталирани контролни броила за потрошена електрична енергија од страна корисникот (Македонската Спортска Стрелачка федерација –МССФ) на подрумскиот простор од спортската сала „Наум Наумовски Борче“ станува збор во Вашиот Одговор на барање за слободен пристап до информации од јавен карактер број 12-5788/3 од 18.06.2026 година, бидејќи во Вашиот одговорот, во однос на контролните броила за електрична енергија се изразувате во множина, а не во еднина?
2. Дали корисникот (Македонската спортска стрелачка федерација) на подрумскиот простор во спортската сала „Наум Наумовски Борче“, било потребно да добие некое одобрение или согласност од Општина Карпош како сопственик на објектот, да инсталира „свое“ електрично броило (или броила) в подрумскиот простор и доколку му било потребно, дали побарал и дали Општина Карпош му издало таква согласност или одбрение?
3. На кој точно датум, се исталирани електричните броила спеменати во Вашиот Одговор на барање за слободен пристап до информации од јавен карактер број 12-5788/3 од 18.06.2026 година, од страна на корисникот (Македонска Спортска Стрелачка федерација) на подрумскиот простор?
...
13. Имајќи ја во предвид информацијата наведена во Одговорот на барање за слободен прситап до информации од јавен карактер број 12-5788/3 од 18.06.2026 година дека трошоците за струја за спортската сала Наум Наумовски Борче за цела 2025 година изнесуваат 84.123,00 денари,  а трошоците за вода изнесуваат 216.623,00 денари, тогаш колку се трошоците за струја и за вода за цела 2025 година на Македонската Спортска стрелачка федерација, како корисник на подрумскиот простор во истоимената сала? Од причина што Општина Карпош, на Барањето за пристап до дополнителни информации од јавен карактер ккое го доставив во архивата на Општина Карпош и е заведено во нивната деловодна евиденција под број 5788/4 од 13.07.2026 година, до ден денес во законскиот утврден рок од 20 денови, пропишан во Законот за слободен пристап до информации од јавен карактер, не ми ги има доставено бараните дополнителни информации од јавен карактер, согласно моето Барање за пристап до дополнителни информации од јавен карактер, ниту ми има доставено било какво известување во врска со ова барање, правовремено во законски утврдениот рок ја поднесувам оваа Жалба.“ 
Агенцијата, преку е-маил заведен под бр.08-172 од 10.08.2026 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата истата ја уважи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението и за истото да ја извести Агенцијата.
По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер. 
Во конкретниот случај, Барателот на информации по добивањето на Решението на Имателот на информации бр.12-5788/3 од 18.06.2026 година и добиениот Одговор на Имателот на информации бе.12-5788/3 од 18.06.2026 година, доставил Барањето за пристап до информации од јавен карактер согласно член 24 став 3 од Законот за слободен пристап до информации од јавен карактер, за кое Имателот на информации не постапил по истото, ниту достави произнесување по Жалба до Агенцијата.
Согласно член 24 став 3 од Законот за слободен пристап до информации од јавен карактер, ако, како резултат на добиената информација произлезе барање за дополнителна информација поврзана со документите кои ги поседува имателот на информацијата, барателот поднесува ново барање, согласно членовите 15 и 16 од овој закон, заедно со одговорот што веќе го добил.
Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес. 

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 

Ова Решение е конечно во управната постапка и против него нема место за жалба.

ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

                                                                                                        Директор, 
                                                                                                     Петар Гајдов

